હું તને મધુર સ્વપ્નો આપવા સિવાય અને તારા તરફથી મધુર સ્વપ્નો મેળવ્યા સિવાય કશું કરી ન શકી. તારા અવ્યક્ત પ્રેમને મેં સદાય તારી આંખોમાં વાંચ્યો હતો. એ બાળસમજ પ્રીત કદી મૂરઝાઈ ન્હોતી. તેં મારા માટે રેતીનું બે માળનું ઘર ચોપાટીની રેતીમાં બનાવ્યું હતું, મારે માટે એ ઘર સ્વપ્નવત જ રહ્યું; પરંતુ એની મધુર કલ્પના અને આપણે સાથે ગાળેલ સ્સમય એ મધુર ક્ષણો જીવનભરનું સંભારણું હતાં. વિધાતાના ખેલ મુજબ મારે તારી સાથેની સંગીત સાધના અધવચ્ચે અટકાવી માતા-પિતા સાથે કૉલકાતા આવવું પડ્યું. તારા સાથ વગર હું સંગીતના પ્રેમને આગળ ધપાવી ન શકી. સંગીત અને લલિત બેય મને હાથતાળી દેતા રહ્યાં.